***Chiù ttiémpo passa e cchiù mme l’allicordo |*** *‘e* ***Ermete Ferraro***

Chi nu’ ccanosce ‘sta bella canzona napulitana, cu ‘e vierze ‘e Sarvatore Di Giacomo e ‘a museca ‘e Mario Costa? Quanno ‘a scrivettero, ô 1885, erano passate sulo 25 anne ‘a ll’annessione d’ ‘o Rregno d’ ‘e Ddoje Sicilie a chello d’Italia. ‘Sta canzona parlava d’ammore, ‘e doje ‘nnammurate che s’êvano spartute ma che, turnato Maggio, se putettero aunì n’ata vota. Pe cchesto isso lle diceva: “*E so' turnato e mo, comm'a 'na vota, cantammo 'nzieme na canzone antica; passa lu tiempo e lu munno s'avota, ma 'ammore vero no, nun vota vico*”.

Però a chille tiempe p’ ‘a ggente meridiunale overamente s’era *avutato ‘o munno* e ‘nce steva na ‘*ferita’* ca nun s’era sanata ancora. Vintitré anne primma – ô 6 ‘aùsto d’ ‘o 1863 – c’era stato nu maciello ‘nnanze a ll’Officine ‘e Pietrarsa, addò quatto faticature fujeno accise e ati vvinte male sciaccate ‘a nu battaglione ‘e Berzagliére, chiammate ‘a nu capo ‘e l’impresa pe ffermà ‘a prutesta d’ ‘e lavurante che ffaticavano cchiù ppoco e cu nu sacco ‘e mesate mancante. Buono hanno fatto chille che, ‘stu Primmo ‘e Maggio, hanno vuluto allicurdà ‘o scenufréggio ‘e S. Giorgio, propeto annanze a ll’Officine ‘e Pietrarsa, addiventate nu Museo d’ ‘e Fferrovie ‘Taliàne.

Scriveva Di Giacomo: “*Cchiù tiempo passa e cchiù mme n'allicordo…*”, però spisso ‘e ccose nu’ vvanno accussì. Chiù ttiempo passa e cchiù ‘a ggente se scordano ‘e ll’ammore antiche e ppure d’ ‘e sciaccate antiche…Diverzamente nu’ sse spiéca pecché ce simme fatte ’mpapucchià pe ttant’anne ‘a chi ce cuntava ‘a Storia â manera soja, sbafuniànno chille perzunagge che, cundicènno ‘e vulé *aunì* l’Italia, ce àveno arredutto a nna culonia d’ ‘e Piemuntìse. Pe cchesto, si ovèro vulimmo capì pecché ‘o Mmeridiòne tene ancora nu sacco ‘e prubbleme (assaje gente ca nun faticano, ‘a malèvera d’ ‘e mmafie, ‘e ‘mbruoglie ‘e chi ce cummanna) avarrìamo ‘a studià cchiù mmeglio comme ‘a facettero chesta Italia *aunìta*.

Primma ‘e tanno, p’essempio, a Pietrarsa faticavano chiù ‘e 1000 lavurante; quanno scuppiaje l’arrevuoto (1863) s’erano già arredutte a 458, però ô 1875 ce ne rummanettero sulo 100 Tutto chesto sulamente p’avvantaggià l’*Ansaldo* ‘e Genuva, prutetta d’ ‘e Savoja, che tteneva 1000 faticature. Â scumpetura d’ ‘o cunto, l’*Ansaldo* (*Leonardo-Finmeccanica*) è ppure mo na putenza ‘nnustriàle; ‘e ll’Officine ‘e Pietrarsa, ‘mméce, ‘nce rummane sulo nu bellu Museo…

‘Stu Primmo ‘e Maggio âmmo fatto buono a ffa’ festa, pecché ‘a primma base ‘e ‘stu Paese – comme sta scritto ô pprincipio d’ ‘a Custituzzione ‘Taliàna – è propeto ‘a fatica. Però nun ce âmmo ‘a scurdà ca faticà è ‘a primma base d’ ‘a degnità ‘e ll’ommo e nu strumiénto pe custruì na succità justa e llibbera, addò ‘nce stanno deritte, nu’ pprivilegge. Nun ce âmmo ‘a scurdà manco c’ ‘a fatica nu’ ppo’ addeventà sempe cchiù passaggiera e scumbinata, pecché ‘o *Mercato* va bbuono p’ ‘e mmercie, nu’ pp’ ‘e crestiàne.

Diceva chella canzona: *“Ammore vero no, nun vota vico”*. L’ammore no, nuje però avarriam’ ‘a cagnà *vico,* pecché ‘e pperzone veneno primma d’ ‘o *Mmercato.* Diceva nu ditto antico: “*Vale chiù uno a ffa’ ca ciento a cummannà*”. Embé, ‘a meglio cosa sarrìa ca a cummannà fussero ‘e faticature, no chille ca ‘nce fanno ‘e denare ‘ncoppa, p’addeventà cchiù ricche ancora. Però chesta è n’ata storia…

.